PIMO ยอดขายมอเตอร์พุ่ง ดันกำไรปี 64 แตะ 102 ลบ. เคาะปันผล 0.045 บ.
PIMO ยอดขายมอเตอร์เพิ่ม ดันกำไรปี 64 โต 28.51% แตะ 102 ลบ. เคาะปันผลหุ้นละ 0.045 บาท โดยขึ้นเครื่องหมาย XD วันที่ 3 พ.ค. 65 พร้อมจ่ายปันผลวันที่ 24 พ.ค.65 ส่วนปี 65 บริษัทฯตั้งเป้ารายได้ไว้ 1,200 ลบ.และจะพัฒนาผลิตภัณฑ์ใหม่ๆ ออกมาให้ทันภายในปีนี้ เพื่อที่จะช่วยผลักดันให้ยอดขายเติบโตเพิ่มมากขึ้น
25 ก.พ. 2565

นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO ประกอบธุรกิจหลัก ได้แก่ผลิตมอเตอร์ไฟฟ้าเครื่องปรับอากาศ (Air Conditioning Motor) มอเตอร์ที่ใช้ในอุตสาหกรรมทั่วไป (Induction Motor) เครื่องสูบน้ำ ปั๊มหอยโข่ง มอเตอร์สำหรับสระว่ายน้ำ มอเตอร์สำหรับปั๊มบ้าน (Submersible Pump,Pool Spa Pump and Home Pump)
ทั้งนี้บริษัทฯได้เปิดเผยว่าผลการดำเนินงานในปี 2564 รายได้รวมอยู่ที่ 1,030.58 ล้านบาท เพิ่มขึ้น 217.83 ล้านบาท หรือ 26.80% เมื่อเปรียบเทียบกับช่วงเดียวกันของปี 2563 ทำได้ 812.75 ล้านบาท และมีกำไรสุทธิอยู่ที่ 102.09 ล้านบาท เพิ่มขึ้น 22.65 ล้านบาท หรือ 28.51% เมื่อเปรียบเทียบกับช่วงเดียวกันของปี 2563  ทำได้ 79.43 ล้านบาท เนื่องจากมอเตอร์เครื่องปรับอากาศ มอเตอร์สำหรับสระว่ายน้ำและสปา มอเตอร์กำลังสำหรับภาคเกษตรกรรม มียอดขายเพิ่มขึ้นอย่างต่อเนื่อง
“ผลประกอบการในปี 2564 เป็นไปตามที่บริษัทฯ ได้ตั้งเป้าหมายไว้ ดังนั้นทางคณะกรรมการบริษัทฯ จึงมีมติอนุมัติให้จ่ายเงินปันผลงวดการดำเนินงานระหว่างวันที่ 1 ก.ค. 2564 ถึงวันที่ 31 ธ.ค. 2564 โดยอัตราการจ่ายปันผลเป็นเงินสด 0.045 บาทต่อหุ้น วันที่ขึ้นเครื่องหมาย XD คือวันที่ 3 พ.ค.2565 พร้อมจ่ายปันผลวันที่ 24 พ.ค. 2565 ส่วนครึ่งปีแรกบริษัทฯ จ่ายเงินผลปันผลระหว่างกาลไปแล้ว 0.018 บาทต่อหุ้น ในปี 2565 บริษัทฯ ตั้งเป้ารายได้ไว้ที่ 1,200 ล้านบาท เนื่องจากปัจจุบันมีคำสั่งซื้อล่วงหน้า (ออเดอร์) เข้ามาแล้ว 8 เดือน ประกอบกับบริษัทฯ จะพัฒนาผลิตภัณฑ์ใหม่ๆ ออกมาให้ทันภายในปีนี้ เพื่อที่จะเป็นปัจจัยช่วยผลักดันให้ยอดขายเติบโตเพิ่มมากขึ้น รวมไปถึงการพัฒนาด้านอิเล็กทรอนิกส์ สำหรับมอเตอร์ BLDC เพื่อให้มีความทันสมัยขึ้นและต้นทุนการผลิตต่ำลง เพราะมอเตอร์ดังกล่าวสร้างอัตราการทำกำไรในระดับที่ดี ” นายวสันต์ กล่าว
สำหรับความคืบหน้าโครงการพัฒนามอเตอร์แบบฮับสำหรับรถจักรยานยนต์ไฟฟ้า (EV Hub Motor) ล่าสุดทางบริษัทฯ ได้ส่งมอเตอร์ต้นแบบที่ได้รับการพัฒนาจากทางสำนักงานพัฒนาวิทยาศาสตร์และเทคโนโลยีแห่งชาติ (สวทช.) ให้กับทางลูกค้าเรียบร้อยแล้ว โดยทางลูกค้าอยู่ระหว่างการทดสอบใช้มอเตอร์ดังกล่าว ซึ่งคาดว่าจะมีการตอบกลับมายังบริษัทฯ ในช่วงกลางมีนาคม 2565 และมีคำสั่งซื้อเข้ามาในช่วงไตรมาส 4/2565 ดังนั้นบริษัทฯ จึงคาดว่าจะเป็นอีกหนึ่งปัจจัยที่ช่วยสนับสนุนให้ผลประกอบการเติบโตอย่างต่อเนื่องในอนาคต